### NN 50/2025 (19.3.2025.), Presuda Visokog upravnog suda Republike Hrvatske poslovni broj: Usoz-80/2022-10 od 27. siječnja 2025.

VISOKI UPRAVNI SUD REPUBLIKE HRVATSKE

663

PRESUDA

Visoki upravni sud Republike Hrvatske u vijeću sastavljenom od sutkinja toga suda, Snježane Horvat-Paliska, predsjednice vijeća te dr. sc. Sanje Otočan, Senke Orlić-Zaninović, Jelene Rajić i mr. sc. Inge Vezmar Barlek, članica vijeća te više sudske savjetnice specijalistice Ivane Mamić Vuković, zapisničarke, u postupku ocjene zakonitosti općeg akta pokrenutom u povodu zahtjeva Župe Pohoda Blažene Djevice Marije iz Marije Gorice, Gorički trg 1, OIB 67834917783, zastupane po opunomoćeniku Zoranu Posinovecu, odvjetniku u Zagrebu, Goljak 46, OIB: [osobni identifikacijski broj] na sjednici vijeća održanoj 27. siječnja 2025.

presudio je

I. Ukida se Odluka o utvrđivanju svojstva komunalne infrastrukture javnog dobra u općoj uporabi od 11. studenoga 2020. godine, klasa: 021-05/20-01/06 urbr: 238/19-01-20-19 (»Službeni glasnik Općine Marija Gorica« br. 239/20).

II. Odbija se zahtjev podnositeljice za naknadu troškova spora.

Obrazloženje

1. Župa Pohoda Blažene Djevice Marije iz Marije Gorice podnijela je zahtjev radi ocjene zakonitosti Odluke o utvrđivanju svojstva komunalne infrastrukture javnog dobra u općoj uporabi od 11. studenoga 2020. godine, klasa: 021-05/20-01-06 urbr: 238/19-01-20-19 (»Službeni glasnik Općine Marija Gorica« 239/20 dalje: osporena Odluka).

2. U zahtjevu, u bitnome, navodi da je vlasnica (isključiva pravna slijednica bivših vlasnika) nekretnina koje su obuhvaćene osporenom Odlukom i utvrđene komunalnom infrastrukturom, Navodi da je osporenom Odlukom, provedeno spajanje niza čestica zemlje u nove čestice, uz poništavanje starih i to čestice k.č. br. [katastarska čestica], [katastarska čestica], [katastarska čestica] sve iz zk.ul. br. [broj ZK uloška] k.o. [katastarska općina], k.č. br. [katastarska čestica], [katastarska čestica], [katastarska čestica], [katastarska čestica] sve iz zk.ul.br. [broj ZK uloška] k.o. [katastarska općina], te k.č. br. [katastarska čestica], [katastarska čestica] i [katastarska čestica] sve iz zk.ul.br. [broj ZK uloška] k.o. [katastarska općina] te su zatim spojene sa česticom br. [katastarska čestica] iz zk.ul.br. [broj ZK uloška]. k.o. [katastarska općina] u jednu veliku česticu površine oko 43.131 m² te k.č. br. [katastarska čestica], [katastarska čestica] sve iz zk.ul. br. [broj ZK uloška] k.o. [katastarska općina], k.č. br. [katastarska čestica] i [katastarska čestica], sve iz zk.ul.br. [broj ZK uloška] k.o. [katastarska općina], i k.č. br. [katastarska čestica], [katastarska čestica], [katastarska čestica] i [katastarska čestica] sve iz zk.ul.br. [broj ZK uloška] k.o. [katastarska općina] zatim spojene sa česticom br. [katastarska čestica] iz zk.ul.br. [broj ZK uloška] k.o. [katastarska općina] u jednu veliku česticu površine oko 37.815 m² nakon čega su upisane u katastru i u zemljišnim knjigama kao vlasništvo jedinice lokalne samouprave, odnosno Općine Marija Gorica. Ističe da predmetne nekretnine nisu javne zelene površine već pašnjaci, oranice, voćnjaci, šume, livade i vinograd te da nisu javno dobro i ne predstavljaju komunalnu infrastrukturu. Ističe da u trenutku stupanja na snagu Zakona o komunalnom gospodarstvu (»Narodne novine« 110/18 i 32/20 dalje ZKG) na koji se donositelj osporene odluke poziva, a ni dan danas, ne postoje ni »Park u naselju Marija Gorica«, a ni »Zemljište za sport i rekreaciju u naselju Marija Gorica«, već se radi o nazivima u stvarnosti nepostojećih projekata, koji obuhvaćaju nekretnine u njezinom izvornom vlasništvu i koje nisu u općoj uporabi. Nadalje, navodi da dva Očitovanja nositelja prava na komunalnoj infrastrukturi u kojima se navodi da je izgrađena do dana stupanja na snagu ZKG-a i odnose se na k.č. br. [katastarska čestica] i k.č.br. [katastarska čestica] k.o. [katastarska općina], nastale po donošenju osporene Odluke i priložene uz Prijavni list za zemljišnu knjigu ne odgovaraju činjeničnom stanju jer predmetne čestice ne predstavljaju komunalnu infrastrukturu, a niti je ona na njima izvedena. Smatra da su temeljem osporene Odluke, niz poljoprivrednih čestica, ukupne površine preko 80.000 m², zapravo oduzete, pri čemu nije uopće obaviještena o donošenju Odluke niti je sudjelovala u postupku njezina donošenja. Predlaže da Sud ukine osporenu Odluku kao protivnu zakonu te traži naknadu troškova postupka ne određujući njihovu visinu.

3. Donositelj osporene Odluke u svojem očitovanju navodi da je Odluka na snazi i da je donesena u zakonitoj proceduri, temeljem ovlaštenja iz članka 62. te obveze iz članka 131. ZKG-a. Poziva se na članak 59. ZKG-a. Obrazlaže da je Općina Marija Gorica provela postupak evidentiranja komunalne infrastrukture te da je Zemljišno knjižni odjel Općinskog suda u Zaprešiću donio rješenje poslovni broj Z-4033/2021 od 8. ožujka 2021., na koji je podnositeljica zahtjeva imala pravo prigovora. Pojašnjava da je u skladu s Programskim smjernicama i projektnim zadacima strateških projekata Općine od srpnja 2015. izvršeno usklađenje s prostorno planskom dokumentacijom te je izdvojeno građevinsko područje rekreacijske namjene na području naselja Marija Gorica, ukupne površine obuhvata 8,87 Ha te da se pristupilo izradi Idejnog projekta Sanjkališta u Mariji Gorici za koje je, ishođena pravomoćna lokacijska dozvola te predstoji izrada glavnog projekta i ishođenje građevinske dozvole za 1. etapu sanjkališta. Nadalje navodi da je Tematski park dio unutar središta Općine koji spaja sve glavne sadržaje naselja u cjelinu – Gorički trg, kao kulturno-društvenu namjenu u kojem smislu je podnositeljici zahtjeva upućeno Pismo namjere 2. listopada 2015., a Župnik je u svom odgovoru od 7. listopada 2015. dao pristanak za uređenje župnih čestica u svrhu javnog korištenja za projekt rekreacijska zona sanjkališta sa šumskim tematskim parkom.

4. Nadalje, ističe da mještani Marija Gorice i okolnih naselja godinama u zimskim mjesecima koriste predmetne nekretnine za sanjkanje, a Općina Marija Gorica, u suradnji sa lokalnim Udrugama vodi brigu o očuvanju i čišćenju ovog područja i u mirnom je posjedu te da je u suradnji sa Turističkom zajednicom Savsko Sutlinska dolina i brigi 2012. organiziran Sanjkaški kup u Mariji Gorici. Nadalje, ističe da je Općina Marija Gorica, uz pomoć Ministarstva kulture ulagala značajna sredstva u obnovu crkve Blažene Djevice Marije od Pohođenja, kao i u obnovu vrijednog inventara te je izrađena i financirana projektna dokumentacija za obnovu Župnog dvora, a finacijski je sudjelovala i u obnovi i sanaciji drugih crkvenih objekata. Napominje da bi se realizacije projekta modernog sanjkališta i šumskog tematskog parka financirala iz sredstava fondova EU. Konačno, predlaže da Sud odbije zahtjev podnositeljice odnosno da isti odbaci jer osporena Odluka nema sve elemente općeg akta.

5. U svojem očitovanju na odgovor donositelja, podnositeljica zahtjeva ističe da se tvrdnjama donositelja osporene Odluke i dokumentacije koja je dostavljena potvrđuju navodi podnositeljice zahtjeva da su sporne nekretnine obuhvaćene osporenom Odlukom vlasništvo podnositeljice zahtjeva te da u trenutku donošenja osporene Odluke, a ni dan danas, ne postoje ni Park u naselju Marija Gorica, a ni Zemljište za sport i rekreaciju u naselju Marija Gorica, već se radi o nazivima u stvarnosti nepostojećih projekata, a ne o komunalnoj infrastrukturi iz članka 59. stavka 1. ZKG-a, izgrađenoj do dana stupanja na snagu tog zakona koja nije evidentirana u katastru ili nije evidentirano njezino stvarno stanje.

6. Opći akt koji podliježe ocjeni zakonitosti u smislu odredbe članka 3. stavka 2. Zakona o upravnim sporovima (»Narodne novine«, 36/24 dalje ZUS) definiran je ovlaštenim donositeljem, sadržajem i javnom objavom prije stupanja na snagu u skladu sa zakonom, a sukladno stajalištu Ustavnog suda Republike Hrvatske izraženom u rješenju broj: U-II-5157/2005 od 5. ožujka 2012. (»Narodne novine«, br. 41/12.), ZUS kao temeljno mjerilo za određenje općeg akta prihvaća donositelja akta (tzv. normu o nadležnosti). Prema svom sadržaju opći akt odnosi se na unaprijed neodređeni i neizvjestan broj pravnih situacija i mora odgovarati sadržaju koji mu je odredio zakon. Osporena Odluka ima sve navedene elemente općeg akta, stoga zahtjev za ocjenu njezine zakonitosti nije odbačen, kako to predlaže donositelj.

7. Zahtjev je osnovan.

8. Osporena Odluka donesena je na sjednici Općinskog vijeća 11. studenoga 2020. godine i objavljena je u Službenom glasniku Općine Marija Gorica br. 239/20.

9. Osporena Odluke glasi:

»Na temelju članka 62. Zakona o komunalnom gospodarstvu (Narodne novine broj 68/18, 110/18 i 32/20) i članka 32. Statuta Općine Marija Gorica (»Službeni glasnik Općine Marija Gorica« broj 194 i 231), Općinsko vijeće Općine Marija Gorica na 28. sjednici, održanoj 11. studenoga 2020. godine, donijelo je

ODLUKU

O UTVRĐIVANJU SVOJSTVA KOMUNALNE INFRASTRUKTURE JAVNOG DOBRA U OPĆOJ UPORABI

Članak 1.

Utvrđuje se svojstvo komunalne infrastrukture javnog dobra u općoj uporabi u vlasništvu Općine Marija Gorica, za:

1. PARK u naselju Marija Gorica na k.č.br. 54, 55/1, 55/2, 56, 57, 58, 60, 61, 67/1, 67/2, 67/4, k.o. Kraj

2. ZEMLJIŠTE ZA SPORT I REKREACIJU u naselju Marija Gorica na k.č.br. 55/4, 59/1, 59/2, 62, 63, 65/3, 66, 71, k.o. Kraj

Članak 2.

Komunalna infrastrukture iz Članka 1. ove Odluke nije evidentirana u katastarskom operatu i zemljišnim knjigama u skladu sa stvarnim stanjem. Primjenom odredbe članka 132. Zakona o komunalnom gospodarstvu (»Narodne novine« broj 68/18, 110/18 i 32/20), a na temelju Geodetskog elaborata izvedenog stanja komunalne infrastrukture izradit će tvrtka ZEMLJOMJERSTVO d.o.o. za geodetsku djelatnost, trgovinu i usluge, Mihovila Krušlina 14, Zaprešić, ovlašteni inženjer geodezije Sanja Kaurić Brković, dipl. ing. geod., kod nadležnog ureda za katastar evidentirat će se stvarno stanje komunalne infrastrukture iz Članak 1. ove Odluke te kod nadležnog zemljišno knjižnog odjela u stvarnoj površini upisati kao dječje igralište i zemljište za sport i rekreaciju, javno dobro u općoj uporabi u neotuđivom vlasništvu Općine Marija Gorica, Gorička 18a, Marija Gorica. Za obavljanje ostalih radnji vezanih za utvrđivanje svojstva komunalne infrastrukture javnog dobra u općoj uporabi ovlašćuje se Općinska načelnica Općine Marija Gorica.

Članak 3.

Ovu Odluku dužni su provesti Državna geodetska uprava, PUK Zagreb, Odjel za katastar nekretnina Zaprešić i Općinski sud u Novom Zagrebu, Stalna služba u Zaprešiću, Zemljišno-knjižni odjel.

Članak 4.

Ova Odluka stupa na snagu prvog dana od dana objave u Službenom glasniku Općine Marija Gorica.

Općinsko vijeće

Klasa: 021-05/20-01/06

Urbroj: 238/19-01-20-19

Marija Gorica, 11. studenoga 2020.«

10. S obzirom na to da je osporena Odluka donesena pozivom na odredbu članka 62. ZKG-a i članka 32. Statuta Općine koji ovlašćuju donositelja Odluke (predstavničko tijelo) da donesu osporenu Odluku, ona je donesena na temelju valjane pravne osnove.

11. Međutim, po ocjeni ovog Suda odredba članka 62. ne daje ovlast predstavničkom tijelu jedinice lokalne samouprave, da ovakvu odluku donese u odnosu na zemljište na kojem nikakva komunalna infrastruktura ne postoji, već je njezina izgradnja tek planirana u budućnosti. Iz priložene dokumentacije (povijesnih zemljišno knjižnih izvadaka te rješenja Zemljišno knjižnog odjela Općinskog suda u Zaprešiću poslovni broj Z-4033/2021 od 8. ožujka 2021.) proizlazi da je u odnosu na zemljišne čestice obuhvaćene člankom 1. osporene Odluke provedeno spajanje u nove čestice, uz poništavanje starih koje su bile upisane kao pašnjaci, oranice, voćnjaci, šume, livade i vinograd, dok je na novoosnovanim česticama promijenjena i kultura pa je k.č. br. [katastarska čestica] upisana kao [adresa], park, a k.č. br. [katastarska čestica] kao [adresa], zemljište za sport i rekreaciju. Međutim, iz navoda stranaka, kopije katastarskog plana te orto-foto snimki predmetnih katastarskih čestica (novoosnovanih k.č. br. [katastarska čestica] i k.č. br. [katastarska čestica] k.o. [katastarska općina]) ne proizlazi da su Park u naselju Marija Gorica i Zemljište za sport i rekreaciju u naselju Marija Gorica izgrađeni i uređeni na dan stupanja na snagu ZKG-a (4. kolovoza 2018.), već da se isto tek treba izgraditi.

12. Komunalnu infrastrukturu čine nerazvrstane ceste, javne prometne površine na kojima nije dopušten promet motornih vozila, javna parkirališta, javne garaže, javne zelene površine, građevine i uređaji javne namjene, javna rasvjeta, groblja i krematoriji na grobljima, građevine namijenjene obavljanju javnog prijevoza. Osim navedenih građevina, predstavničko tijelo jedinice lokalne samouprave može odlukom odrediti i druge građevine komunalne infrastrukture ako služe za obavljanje komunalne djelatnosti.

13. Prema tome komunalna infrastruktura mora služiti obavljanju komunalnih djelatnosti, no mora postojati u naravi. Stoga da bi predmetne nekretnine mogle zakonito biti utvrđene komunalnom infrastrukturom kao park (članak 1. točka 1. osporene Odluke), odnosno kao dječje igralište (članak 2. stavak 2. osporene Odluke) ili zemljište za sport i rekreaciju (članak 1. točka 2. i članak 2. stavak 2. osporene Odluke) kao takve moraju postojati na dan stupanja na snagu ZKG-a, sve u skladu s odredbom članka 132. stavka 1. ZKG-a.

14. Naime, donositelj osporene Odluke osnovano navodi da iz odredaba ZKG-a proizlazi pravo jedinice lokalne samouprave odnosno njenog predstavničkog tijela da donese odluku o proglašenju komunalne infrastrukture javnim dobrom u općoj uporabi, no nužno je da je riječ o izgrađenoj komunalnoj infrastrukturi koja se, kao takva, koristi. Odluci o proglašenju komunalne infrastrukture – javnim dobrom u općoj uporabi prethodi utvrđenje stvarnog stanja glede konkretne građevine komunalne infrastrukture, dakle, one koja je postojala u vrijeme stupanja na snagu ZKG-a te se takvo stanje evidentira u katastru i zemljišnim knjigama kao neotuđivo vlasništvo jedinice lokalne samouprave, neovisno o postojanju upisa prava vlasništva ili drugih stvarnih prava trećih osoba.

15. Slijedom iznijetog, zemljište na kojem ne postoji izgrađena komunalna infrastruktura i koje nije u vlasništvu jedinice lokalne samouprave, ne može se zakonito proglasiti javnim dobrom u općoj uporabi – komunalnom infrastrukturom, bez da se prethodno ne izgradi (uredi), čemu prethodi rješavanje imovinsko pravnih pitanja glede vlasništva.

16. Radi navedenog, a sukladno članku 162. stavku 3. Zakona o upravnim sporovima (»Narodne novine«, 36/24) odlučeno je kao u izreci.

17. Ukinuti opći akt prestaje važiti danom objave presude u »Narodnim novinama«, sukladno odredbi članka 162. stavka 4. ZUS-a.

18. S obzirom na to da zahtjev za naknadu troškova spora nije postavljen u smislu odredbe članka 148. stavak 2. ZUS-a, odlučeno je kao u točki II. izreke, a zahtjev za naknadu troškova spora je odbijen.

Poslovni broj: Usoz-80/2022-10

Zagreb, 27. siječnja 2025.

Predsjednica vijeća
 Snježana Horvat-Paliska, v. r.